Rozsudok Súdneho dvora (deviata komora) z 27. novembra 2025 (návrh na začatie prejudiciálneho konania, ktorý podal Sąd Okręgowy w Warszawie – Poľsko) – Bank Millennium S.A./PR
(vec C-746/241, Gryczara2 )
„Návrh na začatie prejudiciálneho konania – Ochrana spotrebiteľa – Smernica 93/13/EHS – Nekalé podmienky v spotrebiteľských zmluvách – Článok 6 ods. 1 a článok 7 ods. 1 – Účinky konštatovania nekalej povahy podmienky – Neplatnosť zmluvy – Žaloba predajcu alebo dodávateľa o vrátenie istiny úveru poskytnutej na základe zmluvy, ktorá bola vyhlásená za neplatnú – Režim rozdelenia trov konania – Diferencovaný spôsob výpočtu súdneho poplatku podľa postavenia žalobcu – Zásada efektivity – Povinnosť konformného výkladu“
Jazyk konania: poľština
Vnútroštátny súd, ktorý podal návrh na začatie prejudiciálneho konania
Sąd Okręgowy w Warszawie
Účastníci konania pred vnútroštátnym súdom
Žalobkyňa: Bank Millennium SA
Žalovaný: PR
Výrok rozsudku
Článok 6 ods. 1 a článok 7 ods. 1 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách v spojení so zásadou efektivity
sa majú vykladať v tom zmysle, že:
bránia vnútroštátnej právnej úprave, ktorá umožňuje, aby spotrebiteľovi ako žalovanému, ktorý nemal vo veci úspech v rámci konania o vrátenie požičanej istiny, začatého predajcom alebo dodávateľom v nadväznosti na vyhlásenie neplatnosti zmluvy o úvere z dôvodu nekalej povahy v nej uvedených podmienok, bola uložená povinnosť nahradiť trovy konania vrátane súdneho poplatku, ktoré z dôvodu diferenciácie vykonanej touto právnou úpravou pri výpočte sumy tohto poplatku podľa toho, či žalobca má alebo nemá postavenie spotrebiteľa, výrazne presahujú trovy konania vrátane súdneho poplatku, ktoré by musel znášať tento spotrebiteľ, ak by nemal úspech v rámci ním podanej žaloby o určenie nekalej povahy týchto podmienok a prípadne neplatnosti týchto podmienok a zmluvy o úvere.
____________
1 Ú. v. EÚ C, C/2025/530.
1 Názov tejto veci je fiktívny. Nezodpovedá skutočnému menu ani názvu žiadneho z účastníkov konania.